Som príliš stará, aby som začala nový život, ale príliš mladá nato zomrieť. Väčšina života za sebou, je čas znova sa definovať ako v adolescencii. Okolo 50-tky nastáva druhá puberta.
Osobnostná kríza
Okolo dvadsiatky ste mali všetko pred sebou, každé dvere dokorán. Len sa rozhodnúť, načiahnuť a jedny otvoriť. Čo mimochodom tiež nie je najľahšie. V tomto období ste sa rozhodli pre určitú životnú dráhu, partnera, deti, ktorým ste venovali najväčšiu časť svojho produktívneho života. Máte 50, dospelé deti, osobnostnú, partnerskú krízu a vaši rodičia zomierajú. Bilancujete čomu a ako ste sa vo svojom živote venovali – nie ste už najmladšia.
Obetovala som sa pre rodinu
Keď sa žena rozhodne pre rodinu, rozhodne sa vzdať veľkej časti svojej osobnosti. Predsa len výchova detí a manžel vám zaberú 90 percent času a vy ste v roli matky a manželky. Vždy keď "hráte rolu" nie ste to tak úplne vy. Aj keď samozrejme rola matky a manželky je spoločensky žiaduca a veľmi dôležitá pre potvrdenie ženy ako takej. Preto sa veľakrát stáva, že úspešné ženy, často skloňované kariéristky, nemajú rodinu. Nadávať si do karieristiek a na druhej strane do nekompetentných mamičiek…? Každá si zvolila vlastnú životnú cestu sama. A každá je na niečo dobrá. Ide hlavne o to, či sa v 50tke nebudete pýtať prečo pre boha nemáte rodinu, alebo prečo ste posledných 20-30 rokov života strávili pri hrncoch. A vďaka žiadna! Najhoršie je keď svoj pocit trpkosti prenášate na všetkých okolo.
Už ma nikto nepotrebuje!
Tak to si gratulujte! Konečne nemusíte okolo nikoho skákať a máte čas venovať sa sebe. Horšie to je ak ste frustrovaná z doterajšej životnej cesty a zrazu máte dojem, že všetko čo vás do nedávnej doby vymedzovalo, tešilo, váš jediný zmysel života, dospel a odišiel z domu. Nevravte, že ste nevedeli, že sa to raz stane.
Ja a môj partner sme dvaja úplne odlišní ľudia
Ďalšia pálka je keď po 30 rokoch spolužitia zistíte, že si s partnerom nemáte čo povedať, a že ste si celkom cudzí. Pracovná, zárobková a výchovná aliancia už stráca význam a vynárajú sa osobnosti oboch partnerov. V tomto období je to hop alebo trop, buď sa začnete znovu spoznávať a nájdete k sebe cestu alebo… nie. Rozvádzať sa v 50? Veď to už dožijem. Nuž, je na vás, či to do smrti pretrpíte s niekým s kým si nerozumiete. Je morálne nechať svojho životného partnera samého na seba? A je morálne prežiť posledné roky svojho života ako vegetatívny bôčik od mäsiara?
Rodičia mi zomierajú
Ďalší dôvod prečo byť okolo 50-tky depresívny. Smrť sa ťažko chápe, ešte ťažšie vstrebáva, ale ako sa to vraví? Život ide ďalej a tých čo sme milovali zostávajú nás. Áno klišé. Zomrel posledný človek, ktorému ste mohli byť dcérou alebo synom a povedať si "život ide ďalej", nestačí. Dajte tomu čas.
Kríza je na to aby ste ju prekonali
Orientujte sa na pozitívne stránky života a naordinujte si veľa humoru, práce a pozitívneho myslenia. Žite teraz a viete ako to je, žena je ako víno, len si dajte pozor, aby ste nedopadli ako ročník 1700 s pudingovou konzistenciou a zaspievajte si: "Čože je to 50-tka…".
Fotografia: © bigstockphoto